Kim Edberg Andersen (DD), 2025-04-23:
Efter at man har hørt sådan en tale fra en Venstremand, tænker man: Hold da op, Venstre eksisterer igen.
Og så kigger man over og ser på, hvem de er i regering med, og så tænker man: Nå, det gjorde de ikke.
Det er jo et godt forslag, og jeg har lovet ministeren at rose de gode forslag, der kommer.
Jeg skal nok lige finde et enkelt hår i suppen – det lover jeg – inden jeg er færdig, men det er et godt forslag.
Vi frisætter noget, og som nordjyder har vi i hvert fald én stor virksomhed, som producerer rigeligt med god varme, og som i mange år har stødt panden imod en mur, når de har forsøgt nærmest at få lov til at give den væk gratis.
Det kunne de jo heller ikke få lov til.
Så selvfølgelig skal vi sætte det her fri, og det løser også et af de store sorte huller, der er i den her grønne omstilling med sol og vind, med, at varme vil vi også gerne have, når vinden ikke blæser og solen ikke skinner.
Der er nogle ting, hvor vi simpelt hen laver varme, og hvor vi lige så godt kan udnytte den.
Det er tudetosset at fyre for fuglene, og det ændrer vi på her.
Vi er også rimelig trygge ved, at vi sikrer, at forbrugerne ikke bliver ramt af noget, som vi faktisk har set lidt ske på elmarkedet, efter at vi i gamle dage nærmest havde faste priser.
Nu ved man ikke, om det koster 11 kr. at gå i bad, eller det koster 50 øre, men man spiller jo i det økonomiske lotteri, hver gang man bruger strøm, og det er blevet den ny normal i Danmark.
Vi skal jo tilbage til noget, der er mere stabilt, og industriens forbrug og den varme, de udvikler, er faktisk en ret stabil ting.
Så kunne man se, at vi måske får noget grundlag til vores elsystem, og så er vi kommet langt, og sådan kommer vi tilbage til en normal, hvor danskerne ikke hele tiden skal være nervøse for, hvilke klimatiltag Folketinget har taget, der så betyder, at de enten ikke får varme eller strøm den dag.
Men nu kommer vi til håret i suppen.
Der var faktisk noget, jeg studsede over med hensyn til de økonomiske konsekvenser.
Det er første gang herinde, jeg i et forslag har set, at den samme tekst lige er copy-pastet, i forhold til hvad der er godt og hvad der er skidt.
Det var jeg meget overrasket over.
Men jeg kan ikke rigtig finde ud af det.
Så skal man nok lige vente en uge med at få det i Folketingssalen, sådan at man kan udfylde de økonomiske skemaer ordentligt, sådan som man skal.
Det kunne man måske tage imod.
Det er ikke noget, der får os til at stemme imod, men det var bare sådan et opmærksomhedspunkt.
Som I jo nok ved, er jeg kun ham den anden.
For der er nogle ting, vi ændrer ved, og som sagt er det jo ikke rent vand, der kører rundt i varmerørene.
Vi kommer til at skulle udbygge en del for at have alle de her små lokale tilkoblingssteder, for at varmen kan komme ind.
Det er ikke noget, vi kan flytte i en tankbil.
Det skal vi lige tænke over.
Så jeg håber, at partierne tænker over, at der kommer en eller anden form for miljømæssige afbødningsstrategier i forhold til de risici, vi laver, når vi nu udbygger.
Vi omkalfatrer faktisk måden, varmesystemet nok kommer til at virke på, fra at komme fra et centralt punkt til at komme fra mange punkter i et centralt net.
Jeg tror, det er små hår i suppen, jeg har fundet den her gang, men det er jo min opgave at finde hårene i suppen, og da stort set alle andre partier er med i en aftale om det her, er vi nok det eneste, der finder de enkelte hår og kommer herop i dag og fortæller om dem.
Ministeren har brug for, at vi finder de hår, og vi bliver nødt til at holde ham på tæerne, især på en dag, hvor han ikke har for meget at se til i forvejen.
Danmarksdemokraterne kommer til at støtte forslaget.
Vi synes, det er et godt forslag.
Det er en liberalisering, og det er en frisætning, og det går vi ind for, også selv om vi ikke som Venstre har taget den røde vej endnu.
Tak for ordet